Midt i maj danner Arena Nord i Frederikshavn rammen om verdensmesterskaberne i floorball for kvinder. Marginalsporten har dog langt fra fanget danskernes interesse, men det forsøger Dansk Floorball Union nu at ændre. I første omgang sættes billetpriserne på de indledende VM-kampe ned til 50 kroner. Det er kampene, der spilles mandag, tirsdag og onsdag. - Vi havde regnet med at få 6-8.000 tilskuere i løbet af hele arrangementet, men det når vi ikke med den nuværende interesse. Derfor har vi valgt at halvere priserne, fortæller formanden for VM-komitéen, Claes Bockhoff. Søndag aften spillede de danske kvinder mod Norge, og de vandt hele 8-5. Trods de danske kvinders succes var kun knap 300 tilskuere mødt op. - Ved dette VM handler det i høj grad om at eksponere sporten, og det gør vi ikke ved at have tomme tribuner. Det er jo en satsning, men vi håber, det giver flere tilskuere, så folk får øjnene op for sporten, siger Claes Bockhoff til tv2nord.dk. Mandag spiller Danmark mod USA.

Opsummering:
VM i floorball for kvinder har ikke fanget danskernes interesse. Derfor halverer Dansk Floorball Union nu billetprisen ved de indledende kampe for at lokke mere publikum til Arena Nord